Aiempi asukas jätti muuttoilmoituksen tekemättä – poliisi iski Tapani Vuorelan kotiin kesken unien

Joensuulainen Tapani Vuorela joutui kotietsinnän kohteeksi, koska aiempi asukas oli jättänyt muuttoilmoituksen tekemättä.

Korkeimmassa oikeudessa (KKO) käsiteltiin tällä viikolla tapausta, jossa joensuulainen Tapani Vuorela hakee hyvitystä poliisin kotiinsa tekemästä perusteettomasta kotietsinnästä.

KKO aikoo antaa asiassa ennakkopäätöksen, jolla linjataan kotietsinnän tekemisen edellytyksiä ja menettelytapoja. Vuorela joutui kotietsinnän kohteeksi, koska hänen asuntonsa aiempi asukas oli jättänyt muuttoilmoituksen tekemättä.

Tapaus sattui Joensuussa syyskuussa 2012. Vuorela oli kolmea kuukautta muuttanut uuteen asuntoon Hammaslahdessa, kun hän eräänä aamuna heräsi sikeästä unesta oven jyskytykseen.

– Joku paukutti nyrkillä oveeni ja rynkytti. Se kuulosti hätäiseltä, niin kuin talo olisi ollut tulessa. Hyppäsin sängystä ovelle katsomaan mitä tapahtuu, Vuorela kertoi KKO:n suullisessa istunnossa.

Ovella olikin joukko poliiseja.

– Vaikka tilanne oli vähän vaikea, niin aluksi se sujui leppoisasti. He sanoivat etsivänsä jotakuta, josta en ollut ikinä kuullutkaan.

Katso yllä olevalta ISTV:n videolta Tapani Vuorelan ja tutkinnanjohtajan haastattelut korkeimman oikeuden aulassa.

Poliisi etsi haulikkoja

Poliisi etsi erästä miestä, jota epäiltiin vähän aiemmin tehdystä törkeästä varkaudesta. Erääseen tavarataloon oli murtauduttu ja anastettu viisi haulikkoa.

Epäillylle miehelle löytyi sekä väestörekisteristä että poliisiasiain tietojärjestelmästä vain yksi osoite: sama, jossa Vuorela asui. Mies ei ollut vaivautunut tekemään muuttoilmoitusta pois lähtiessään.

Vuorela näytti poliiseille henkilöllisyystodistuksensa, joka todisti, ettei hän ollut etsitty henkilö. Hän luuli, että asia olisi sillä selvä.

Sen sijaan häneltä alettiin kysellä asioita niin, että koki tilanteen muuttuvan kuulusteluksi. Yksi kärsimättömän ja uhkaavan oloinen poliisi vahti häntä aseen kanssa silmä kovana. Vuorela oli puolipukeinen ja naapurit nenät kiinni ikkunoissaan.

Sitten yksi poliiseista kävi Vuorelan henkilöllisyystodistuksen kanssa soittamassa tutkinnanjohtajalle, joka oli antanut kotietsintämääräyksen. Kohta poliisi tuli takaisin ja sanoi, että kotietsintä tehdään joka tapauksessa.

– En uskonut, että demokraattisessa valtiossa tuollainen on mahdollista, Vuorela sanoi.

Epäilyttävä ehdotus

Poliisin edustajat perustelivat menettelyä KKO:ssa useilla seikoilla.

Kotietsinnän puhelimessa määrännyt rikoskomisario Simo Hämäläinen korosti ensinnäkin sitä, että kadonneiden aseiden takia tutkintaintressi oli suuri ja oli toimittava nopeasti. Samaan aikaan tehtiin kotietsinnät useiden muiden epäiltyjen asuinpaikkoihin.

Paikalla olleiden konstaapelien mukaan Vuorela oli myös käyttäytynyt aggressiivisesti. Todistajana kuullun konstaapelin mukaan käytös oli ”viranomaisvastaista” ja ”asiatonta”.

Vuorela itsekin myöntää hermostuneensa tilanteessa. Väkivaltaisesti hänen ei kuitenkaan edes väitetä käyttäytyneen.

Vuorela oli myös maininnut olevansa töissä paikallisessa hotellissa. Sattumoisin haulikkovarkaiksi epäillyt olivat olleet majoittuneena juuri samassa hotellissa.

Kaiken lisäksi poliisin epäilyjä oli lisännyt Vuorelan asuntonsa ovella tekemä ehdotus, että virkavalta voisi tulla sisälle, kunhan hän on ensin yksin siivonnut siellä paikkoja ja pukeutunut.

”Kuulostaa Neuvostoliitolta”

Korkein oikeus antaa asiassa ennakkopäätöksen lähiaikoina. Käräjä- ja hovioikeus ovat aiemmin hylänneet Vuorelan vaatimukset ja katsoneet, että perusteet kotietsinnälle oli tuolloisessa tilanteessa, vaikka jälkikäteen kohde on osoittautunut vääräksi.

Vuorela perustelee monivuotiseen oikeusprosessiin ryhtymistä sillä, että hän haluaa tunnustuksen kokemalleen vääryydelle. Hän on asunut 15 vuotta Yhdysvalloissa ja sanoo järkyttyneensä kokemuksestaan paluumuuton jälkeen.

– Yhdysvaltalaiset kaverini ovat sanoneet, että kuulostaa ihan Neuvostoliitolta. Yhdysvalloissa ihmisten tietoisuus kansalaisoikeuksista on paljon parempi kuin Suomessa. Perustuslailla on turvattu oikeus vapauteen, elämään ja oman onnen etsimiseen.